Številka: 09502-1/2020/10

Datum: 3. 3. 2022

**SPREMEMBE IN DOPOLNITVE PROGRAMA**

**SPODBUJANJA GOSPODARSKE OSNOVE MADŽARSKE NARODNE SKUPNOSTI   
2021**–**2024**

I

V Programu spodbujanja gospodarske osnove madžarske narodne skupnosti 2021–2024 (v nadaljnjem besedilu: Program) se v Poglavju 3 pri točki 3.4 pri ukrepu 4 besedili podukrepa 4.1 in podukrepa 4.2 spremenita tako, da se glasita:

» **Podukrep 4.1: Vzpostavitev in delovanje »vzorčne kmetije« z namenom spodbujanja kmetijstva na programskem območju**

**Namen in cilji podukrepa 4.1**

Vzpostavitev in delovanje »vzorčne kmetije« ima za namen nepridobitno podporo razvoju kmetijskih in živilskih dejavnosti na narodnostno mešanem območju v Pomurju, ki bo dostopna vsem državljanom Republike Slovenije in drugim obiskovalcem, z namenom predstavitve primerov dobrih praks, inovativnih pristopov kmetovanja in povezovanja, itd. Na »vzorčni kmetiji« se bodo spodbujale in organizirale razvojne, raziskovalne, izobraževalne in druge nepridobitne dejavnosti s področja kmetijske proizvodnje ter bodo namenjene spodbujanju razvoja odpornega in konkurenčnega kmetijstva na programskem območju. Prispevale bodo tudi k ohranjanju narodne identitete pripadnikov madžarske narodne skupnosti in bodo pomembne za njihov razvoj in razvoj kmetijstva na tem območju. Namen »vzorčne kmetije« je med drugim zagotoviti prenos znanja na področju pridelave, reje in predelave; povezovanje kmetijskih proizvajalcev krožnega gospodarstva in trajnostnega razvoja na narodnostno mešanem območju. Cilj je, da »vzorčna kmetija« predstavlja stično točko primerov dobrih praks za področje kmetijstva na tem območju in nudi vse potrebne informacije, znanje, priporočila in druge nepridobitne storitve za spodbujanje razvoja kmetijstva na tem območju.

Osnovni cilj podukrepa 4.1

Vzpostavitev in delovanje »vzorčne kmetije« z namenom spodbujanja kmetijstva na programskem območju« je vzpostavitev nepridobitne vzorčne kmetije kot spodbujevalca razvoja kmetijstva z namenom ohranjanja poseljenosti narodnostno mešanega območja.

Nadaljnji cilji so še:

* spodbujanje kmetijskih proizvajalcev k aktivni udeležbi pri razvoju »vzorčne kmetije« in uporabljanju modelov pridelave, predelave in krožnega gospodarstva na programskem območju pri svoji lastni pridelavi oziroma predelavi;
* spodbujanje javnih zavodov in drugih ponudnikov gostinskih storitev k uporabljanju vzpostavljenih modelov nabave lokalnih pridelkov oziroma živil;
* vzpostavitev modelov pridelave, predelave in krožnega gospodarstva upoštevajoč sodobne trende, inovativne pristope in naravne danosti programskega območja v kmetijstvu;
* vzpostaviti in razviti informacijski center in razvojno-raziskovalno enoto, ki bo delovalo na področju kmetijstva.

**Sredstva tega podukrepa bodo namenjena naslednjim upravičenim stroškom:**

* nakupu in gradnji nepremičnin, ki bodo del »vzorčne kmetije« – kmetija, kmetijska zemljišča, pomožni objekti (gospodarski objekti, pripadajoči objekti, rastlinjaki in drugi objekti za izvajanje dejavnosti v okviru ukrepa 4);
* nakupu in gradnji informacijskega centra in razvojno-raziskovalne enote na področju kmetijstva;
* nakupu kmetijske mehanizacije in nakupu opreme (zunanja in notranja oprema);
* izboljšanju proizvodnega potenciala kmetijskih zemljišč (npr. postavitev oziroma obnova trajnih nasadov, postavitev pašnikov);
* nakupu živali za namen delovanja vzorčne kmetije;
* naložbam, namenjenim učinkoviti rabe energije in obnovljivim virom energije;
* tekočim stroškom pridelave in predelave (materialni stroški in stroški storitev);
* režijskim stroškom (potrošni material za delovanje in promocijo, splošni stroški   
  storitev – elektrika, voda, telefon, ogrevanje, računovodstvo,…);
* priprave dokumentacije;
* dela.

Ne glede na prejšnji odstavek so sredstva tega podukrepa namenjena tudi za financiranje podukrepa 4.2, in sicer za naslednje upravičene stroške, ki ne spadajo na področje uporabe pravil o državni pomoči:

* stroškom priprave dokumentacije za izvedbo aktivnosti,
* režijskim stroškom in
* stroškom dela.

Izvajalec podukrepa je upravičen do povračila sredstev za tiste upravičene stroške, ki so nastali po podpisu pogodbe.

Ne glede na prejšnji odstavek se štejejo za stroške, ki so upravičeni do povračila sredstev tudi stroški za izvedbo aktivnosti podukrepov 4.1 in 4.2, ki so nastali po sprejetju sprememb in dopolnitvah programa, z dne 29. 9. 2021 ter so povezani s pripravo dokumentacije, skladne z Uredbo o enotni metodologiji, za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16; v nadaljnjem besedilu: Uredba).

Če je izdelovalec dokumentacije iz prejšnjega odstavka PMSNS, so stroški za pripravo dokumentacije lahko upravičeni do povračila sredstev samo v okviru stroškov dela ter režijskih stroškov.

Če PMSNS izbere zunanjega izvajalca, ga mora izbrati v skladu z zakonom, ki ureja javno naročanje. Strošek priprave dokumentacije je v tem primeru upravičen strošek v višini računa, ki ga izstavi izvajalec izbran po postopku javnega naročanja.

**Stopnja sofinanciranja upravičenih stroškov**

Sofinanciranje v okviru podukrepa 4.1 je omejeno na 100 % upravičenih stroškov dokler niso namenjena ustvarjanju konkurence na trgu blaga in storitev in ne pomenijo državne pomoči v smislu zakona, ki ureja spremljanje državnih pomoči. Finančna sredstva v okviru podukrepa 4.1 se zagotovijo iz proračuna Ministrstva za kmetijstvo, gozdarstvo in prehrano (v nadaljnjem besedilu: MKGP).

**Način izvajanja**

Aktivnosti v okviru tega podukrepa bo izvajala PMSNS. Za naloge, za katere PMSNS ni usposobljena, PMSNS izbere zunanje izvajalce v skladu z zakonom, ki ureja javno naročanje ter načelom preglednosti, odprtosti in nediskriminatornosti v izbirnem postopku. Sredstva se bodo dodeljevala na podlagi tripartitne pogodbe sklenjene med MKGP, ARSKTRP in PMSNS v kateri se podrobneje opredelijo pravice in obveznosti, naloge, roki, sankcije in finančna sredstva za izvedbo podukrepa. PMSNS pripravi dokument identifikacije investicijskega projekta, predinvesticijsko zasnovo in investicijski program v skladu z Uredbo in tem programom. Investicijski program je sestavni del tripartitne pogodbe.

Izvajalcem storitev, ki bodo izbrani v skladu z zakonom, ki ureja javno naročanje, bodo storitve izplačane na podlagi prejetih računov s priloženimi:

* dokazili o izvedbi dejavnosti v skladu s pogodbo ali naročilnico in
* drugimi dokazili, določenimi v javnem naročilu.

ARSKTRP izvede plačilo v skladu s tripartitno pogodbo na podlagi zahtevkov PMSNS po izvedenih aktivnostih, katerim se priložijo:

* poročila z vsemi potrebnimi računi in dokazili o plačilu ter dokazili o izvedbi aktivnosti in nalog iz tega programa, ki morajo biti v skladu z investicijskim programom in tripartitno pogodbo ter s predpisi s področja izvrševanja proračuna;
* druga dokazila, določena v pogodbi.

**Sheme državnih pomoči:**

Sredstva v okviru podukrepa 4.1 niso namenjena ustvarjanju konkurence na trgu blaga in storitev in ne pomenijo državne pomoči v smislu zakona, ki ureja spremljanje državnih pomoči in prvega odstavka 107.člena Pogodbe o delovanju Evropske unije. Pri tem ukrepu gre za vzpostavitev pogojev za delovanje »vzorčne kmetije«, ki bo delovala v celoti nepridobitno in z namenom spodbujanja razvoja kmetijstva na tem programskem območju. »Vzorčna kmetija« bo v lasti PMSNS, ki so tudi koristniki teh finančnih sredstev in jo še najmanj 10 let po izteku tripartitne pogodbe ne sme odtujiti, kar se zavede v Zemljiški knjigi na stroške PMSNS. Dejavnosti, ki jih bo opravljala »vzorčna kmetija«, bodo dostopne vsem in bodo brezplačne z namenom spodbujanja kmetijstva na programskem območju. Vzorčna kmetija bo odprta vsem obiskovalcem in ne bo opravljala gospodarske dejavnosti.

Če bi se na »vzorčni kmetiji« opravljale tržne dejavnosti proti plačilu bo treba voditi ločeno računovodstvo in bo treba za tiste investicije tudi priglasiti ustrezno shemo državnih pomoči v okviru novega ukrepa.

**Pomoč po podukrepu 4.1:**

* se ne dodeli za davek na dodano vrednost, razen kadar po predpisih, ki urejajo davek na dodano vrednost, le-ta ni izterljiv.

**Podukrep 4.2: Spodbujanje razvoja kmetijstva in kmetijskih proizvodov iz programskega območja**

**Namen in cilji podukrepa 4.2**

Podukrep 4.2 ima za namen spodbujanje razvoja odpornega in konkurenčnega kmetijstva na programskem območju s spodbujanjem organiziranja tržnic, sejmov, degustacij, dogodkov oziroma razstav z namenom ozaveščanja o kmetijskih proizvodih, kakovostni prehrani, načinih pridelave in predelave, prenosu dobrih praks na področju krožnega gospodarjenja v kmetijstvu, shemah kakovosti, zmanjšanju izgub in količin odpadne hrane ter pomenu kmetijstva za razvoj podeželja in kakovostnega načina prehranjevanja na programskem območju. Namen podukrepa 4.2 je tudi vzpostaviti enotno spletno platformo s celostno grafično podobo za generično informiranje o kmetijskih proizvodih z območja na katerem živi madžarska narodna skupnost in informiranju o primerih dobrih praks, ki jih izvaja »vzorčna kmetija«. Namen podukrepa 4.2 je tudi podjetjem, dejavnim v kmetijskem sektorju, in mladim kmetom pomagati pri uporabi storitev svetovanja za izboljšanje gospodarske in okoljske učinkovitosti ter zmanjšanje negativnega vpliva njihovega podjetja ali naložbe na podnebje in povečanje odpornosti teh podjetij ali naložb na podnebne spremembe.

Osnovni cilj podukrepa 4.2 je z aktivnostmi spodbujanja razvoja kmetijstva ozavestiti kmetijske proizvajalce ter širšo javnost o pomenu kmetijske proizvodnje za razvoj podeželja in območja, na katerem živi madžarska narodna skupnost in o razvojnih možnostih in priložnostih v kmetijstvu na programskem območju, na katerem živi madžarska narodna skupnost.

Nadaljnji cilji so še:

* informiranje in spodbujanje kmetijskih proizvajalcev za sodelovanje in uvajanje dobrih praks s področja kmetijstva;
* spodbujanje kmetijskih proizvajalcev k aktivni udeležbi na organiziranih dogodkih;
* spodbujanje kmetijskih proizvajalcev k aktivni predstavitvi na vzpostavljeni spletni platformi;
* vključitev kmetijskih proizvajalcev v sheme kakovosti (ekološka shema, IK, ZOP, ZTP, ZGO);
* usposobiti čim večje število kmetijskih proizvajalcev o možnostih povezovanja v skupine proizvajalcev ter načinih skupnega trženja;
* informirati čim večje število kmetijskih proizvajalcev o načinih zagotavljanja stalne ponudbe glede na povpraševanje in trende na programskem območju;
* informirati čim večje število kmetijskih proizvajalcev o načinih in pomenu shranjevanja, skladiščenja ter o drugih načinih uporabe kmetijskih proizvodov;
* nuditi storitve svetovanja za izboljšanje gospodarske in okoljske učinkovitosti kmetijskim gospodarstvom in mladim kmetom na programskem območju, v povezavi z vsebinami, opredeljenimi v tretjem in četrtem odstavku 22. člena Uredbe 702/2014/EU.

**Sheme pomoči**

Podukrep 4.2 se izvede v skladu z:

1. Uredbo 702/2014/EU in
2. Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis (UL L št. 352 z dne   
   24. 12. 2013, str. 1), zadnjič spremenjeno z Uredbo Komisije (EU) 2020/972 z dne   
   2. julija 2020 o spremembi Uredbe (EU) št. 1407/2013 v zvezi s podaljšanjem njene veljavnosti in o spremembi Uredbe (EU) št. 651/2014 v zvezi s podaljšanjem njene veljavnosti in ustreznimi prilagoditvami (UL L št. 215 z dne 7. 7. 2020, str. 3),   
   (v nadaljnjem besedilu: Uredba 1407/2013/EU).
3. **Shema državnih pomoči v skladu z Uredbo 702/2014/EU**

**Izvzeta področja uporabe podukrepa 4.2:**

* naslovniki neporavnanega naloga za izterjavo na podlagi predhodnega sklepa Evropske komisije, s katerim je bila pomoč razglašena za nezakonito in nezdružljivo z notranjim trgom;
* podjetja v težavah, kot so opredeljena v štirinajstem odstavku 2. člena Uredbe 702/2014/EU.

Ne glede na drugo alinejo prejšnjega odstavka so lahko upravičena do pomoči v okviru tega podukrepa tudi podjetja v težavah, ki izpolnjujejo pogoje iz točke (c) šestega odstavka 1. člena Uredbe 702/2014/EU.

**Pomoč iz podukrepa 4.2:**

* se ne uporablja za pomoč za dejavnosti, povezane z izvozom v tretje države ali države članice Evropske unije, in sicer če je pomoč neposredno povezana z izvoženimi količinami, vzpostavitvijo in delovanjem distribucijske mreže ali drugimi tekočimi stroški, povezanimi z izvozno dejavnostjo;
* pomoč, ki je odvisna od prednostne uporabe domačega blaga pred uporabo uvoženega blaga;
* se ne dodeli za davek na dodano vrednost, razen kadar po predpisih, ki urejajo davek na dodano vrednost, le-ta ni izterljiv.

**Sredstva tega podukrepa v okviru sheme državne pomoči v skladu z Uredbo 702/2014/EU bodo namenjena naslednjim upravičenim stroškom:**

1. v okviru prenosa znanja in informiranja (21. člen Uredbe 702/2014/EU):
   * organizaciji usposabljanj in dejavnosti pridobivanja strokovnih znanj, vključno z usposabljanji, delavnicami in inštruiranjem ter predstavitvenih dejavnosti ali dejavnosti informiranja;
   * potovanja, nastanitve in dnevnic udeležencev;
   * v primeru predstavitvenih projektov v zvezi z naložbami:
     + 1. gradnji, nakupu, vključno z zakupom, ali izboljšanju nepremičnin, pri čemer so zemljišča upravičena le v obsegu, ki ne presega 10 % skupnih upravičenih stroškov zadevne dejavnosti;
       2. nakupu ali zakupu strojev in opreme do tržne vrednosti sredstva;
       3. splošnim stroškom, povezanimi z izdatki iz 1. in 2. točke te alineje, kot so plačila za storitve arhitektov, inženirjev in svetovalcev, plačila za storitve svetovanja v zvezi z okoljsko in ekonomsko trajnostjo, vključno s stroški za študije izvedljivosti; študije izvedljivosti ostanejo upravičen strošek tudi takrat, ko glede na njihove rezultate niso nastali nobeni stroški v okviru 1. in 2. točke te alineje;
       4. pridobitvi ali razvoju računalniške programske opreme ter pridobitvi patentov, licenc, avtorskih pravic in blagovnih znamk;
2. v okviru svetovanja (22. člen Uredbe 702/2014/EU):
   * svetovanju glede zadev iz tretjega in četrtega odstavka 22. člena Uredbe 702/2014/EU, pri čemer velja omejitev 1.500 eurov na posamezno storitev svetovanja;
3. v okviru promocijskih dejavnosti (24. člen Uredbe 702/2014/EU):

* organizaciji tekmovanj, sejmov ali razstav;
* najemu ustreznih prostorov za izvedbo tekmovanj, sejmov ali razstav;
* najemu stojnic ter njihovi postavitvi in razstavljanju;
* stroškom udeležbe na tekmovanjih, sejmih ali razstavah;
* potnim stroškom in stroškom prevoza živali;
* simboličnim nagradam do vrednosti 1.000 eurov na nagrado in zmagovalca tekmovanja, ki se dodeli v naravi;
* publikacijam in spletnim mestom, v katerih je dogodek napovedan in obsegajo:
  + 1. tiskane in elektronske publikacije, spletišča in spote v elektronskih medijih, na radiu ali televiziji, namenjenih predstavljanju dejanskih informacij o upravičencih iz programskega območja ali proizvajalcih določenega kmetijskega proizvoda, pri čemer morajo biti informacije nevtralne, upravičenci pa morajo imeti enake možnosti, da so predstavljeni v publikaciji; publikacije ne smejo vsebovati navedb o posameznem podjetju, blagovni znamki ali poreklu;
    2. širjenje znanstvenih spoznanj in dejanskih informacij o shemah kakovosti, odprtih za kmetijske proizvode iz drugih držav članic Evropske unije in tretjih držav, in generičnih kmetijskih proizvodih, njihovi hranilni vrednosti in njihovi priporočeni uporabi.

Stroški iz tretje alineje točke a) prejšnjega odstavka so upravičeni do pomoči samo v obsegu, v katerem se uporabljajo za predstavitveni projekt in za obdobje trajanje predstavitvenega projekta, pri čemer za upravičene stroške štejejo le stroški amortizacije, ki ustrezajo trajanju projekta in so izračunani na podlagi splošno sprejetih računovodskih načel. Pomoč za te stroške je omejena na največ 100.000 eurov v katerem koli obdobju treh obračunskih let.

Upravičencem se pomoč iz tega podukrepa dodeli le za stroške, nastale po predložitvi vloge PMSNS-ju oziroma izbranemu zunanjemu izvajalcu subvencionirane storitve. Vloga mora vsebovati najmanj naslednje podatke:

* ime in velikost vlagatelja (mikro, malo ali srednje podjetje);
* opis projekta oziroma dejavnosti, vključno z datumom začetka in konca projekta oziroma dejavnosti;
* lokacijo projekta oziroma dejavnosti;
* seznam upravičenih stroškov;
* vrsto (nepovratna sredstva, posojilo, jamstvo, vračljivi predujem ali drugo) in znesek javnega financiranja, potrebnega za projekt oziroma dejavnost.

**Stopnja intenzivnosti pomoči in financiranje**

Intenzivnost pomoči v okviru podukrepa 4.2 je omejena na 100 % upravičenih stroškov. Finančna sredstva za pomoč v okviru podukrepa 4.2 se zagotovijo iz proračuna MKGP.

**Upravičenci** do pomoči v okviru podukrepa 4.2 so kmetijska gospodarstva, ki so mikro, mala in srednja podjetja, kot so opredeljena v drugem odstavku 2. člena Uredbe 702/2014/EU, vpisana v register kmetijskih gospodarstev in so dejavna v primarni kmetijski proizvodnji, predelavi in trženju kmetijskih proizvodov.

**Oblika pomoči**

Pomoč je upravičencem iz prejšnjega odstavka dodeljena v naravi kot subvencionirana storitev in ne vključuje neposrednih plačil upravičencem, temveč se neposredno plačilo izplača izvajalcu subvencioniranih storitev. Subjekti, ki izvajajo subvencionirano storitev iz tega podukrepa, zagotovijo ustrezno zmogljivost v obliki usposobljenosti in rednega izobraževanja osebja za opravljanje zadevnih nalog.

Pomoč v okviru podukrepa 4.2 je na podlagi objektivno opredeljenih pogojev dostopna vsem upravičencem - podjetjem na programskem območju, o čemer jih PMSNS javno seznani.

**Način izvajanja**

Aktivnosti v okviru tega podukrepa bo izvajala PMSNS. Sredstva se bodo dodeljevala na podlagi tripartitne sklenjene pogodbe med MKGP, ARSKTRP in PMSNS v kateri se podrobneje opredelijo pravice in obveznosti, naloge, roki, sankcije in finančna sredstva za izvedbo podukrepa 4.2. Vse navedene naloge in aktivnosti tega podukrepa bo PMSNS izvajala na podlagi podrobnega letnega načrta dela, v katerem bodo naloge konkretizirane, finančno ter terminsko ovrednotene in ga bo MKGP in ARSKTRP posredovala v roku, ki bo določen v pogodbi. Za naloge, za katere PMSNS ni usposobljena, kot npr. za izvedbo dogodkov, promocijskih aktivnosti, oblikovanje, tisk itd., PMSNS izbere zunanje izvajalce ob upoštevanju zakona, ki ureja javno naročanje ter načela preglednosti, odprtosti in nediskriminatornosti v izbirnem postopku.

Ne glede na prejšnji odstavek, se bo v letu 2022 podukrep 4.2 izvajal na podlagi podrobnega načrta dela za leto 2022, ki bo sestavni del tripartitne pogodbe in v katerem bodo naloge konkretizirane, finančno ter terminsko ovrednotene.

Izvajalcem storitev, ki bodo izbrani v skladu z zakonom, ki ureja javno naročanje, bodo storitve izplačane na podlagi prejetih računov s priloženimi:

* dokazili o izvedbi dejavnosti v skladu s pogodbo ali naročilnico in
* drugimi dokazili, določenimi v javnem naročilu.

ARSKTRP izvede plačilo v skladu s tripartitno pogodbo na podlagi zahtevkov PMSNS po izvedenih aktivnostih, katerim se priložijo: vsa dokazila o izvedenih aktivnostih, vso dokumentacijo vezano na izvedbo postopkov javnega naročanja, račune, dokazila o plačilu, skladno s tem programom in pogodbo ter s predpisi s področja izvrševanja proračuna.

**Začetek izvajanja podukrepa 4.2**

Shema pomoči v skladu z Uredbo 702/2014/EU se lahko začne izvajati, ko Evropska komisija izda potrdilo o prejemu povzetka informacij o državni pomoči z identifikacijsko številko pomoči.

PMSNS objavi obvestilo o prejemu potrdila Evropske komisije iz prejšnjega odstavka na svoji spletni strani.

**Združevanje pomoči**

Državna pomoč po podukrepu 4.2 se lahko dodeli hkrati na podlagi več shem ali skupaj s pomočjo ad hoc pod pogojem, da skupni znesek državne pomoči za isti namen oziroma dejavnost prenosa znanja in informiranja ne presega največje intenzivnosti pomoči ali zneska pomoči iz 21. člena Uredbe 702/2014/EU, v primeru aktivnosti spodbujevalnih ukrepov za kmetijske proizvode ne presega največje intenzivnosti pomoči ali zneska pomoči iz 24. člena Uredbe 702/2014/EU ter v primeru pomoči za storitve svetovanja ne presega največje intenzivnosti pomoči ali zneska pomoči iz 22. člena Uredbe 702/2014/EU.

Državna pomoč po podukrepu 4.2 se lahko dodeli skupaj s katerokoli drugo državno pomočjo v zvezi z istimi upravičenimi stroški, ki se deloma ali v celoti prekrivajo samo, če s takim združevanjem ne bo presežena največja intenzivnost pomoči ali znesek pomoči, ki se uporablja za to vrsto pomoči v skladu z Uredbo 702/2014/EU.

Poleg državne pomoči po podukrepu 4.2 se ne sme dodeliti nobena pomoč de minimis v zvezi z istimi upravičenimi stroški, če bi bila s takim združevanjem presežena intenzivnost pomoči ali znesek pomoči, ki so določeni v 21., 22. in 24. členu Uredbe 702/2014/EU.

**Preglednost in poročanje**

V skladu z 9. členom Uredbe 702/2014/EU se na spletni strani MKGP objavijo vse zahtevane informacije o shemi državne pomoči po tem podukrepu, in sicer: celotno besedilo sheme pomoči, vključno s povzetkom informacij, in njene izvedbene določbe ali povezave na ta besedila ter podatki o organu, ki dodeljuje pomoč. Te informacije so na voljo splošni javnosti brez omejitev najmanj 10 let od datuma dodelitve pomoči.

PMSNS poroča MKGP o dodeljenih državnih pomočeh v okviru tega podukrepa v skladu s pravilnikom, ki ureja način dajanja podatkov in poročanje o državnih pomočeh s kmetijskega področja, in navodili, ki so objavljena na osrednjem spletnem mestu državne uprave.

**Hramba dokumentacije**

PMSNS natančne evidence z informacijami in dokazili o posameznih dodeljenih pomočeh hrani še 10 let od dneva, ko mu je bila dodeljena zadnja posamična pomoč v okviru podukrepa 4.2.«.

1. **Shema de minimis pomoči v skladu z Uredbo 1407/2013/EU**

**Pomoč iz podukrepa 4.2, ki se dodeli kot pomoč de minimis v skladu z Uredbo 1407/2013/EU, se ne dodeli za:**

* dejavnost ribištva in akvakulture;
* primarno kmetijsko proizvodnjo, kot je opredeljena v 5. točki 2. člena Uredbe 702/2014/EU;
* predelavo in trženje kmetijskih proizvodov, kot sta opredeljeni v 6. in 7. točki 2. člena Uredbe 702/2014/EU, v naslednjih primerih:

1. če je znesek pomoči določen na podlagi cene ali količine zadevnih proizvodov, ki so kupljeni od primarnih proizvajalcev ali jih zadevna podjetja dajo na trg,
2. če je pomoč pogojena s tem, da se delno ali v celoti prenese na primarne proizvajalce;

* izvoz oziroma z izvozom povezane dejavnosti v tretje države ali države članice Evropske unije, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo;
* dejavnosti, ki se pogojujejo s prednostno rabo domačih proizvodov pred uvoženimi.

**Sredstva tega podukrepa v okviru sheme de minimis:**

V okviru sheme de minimis so upravičeni stroški enaki kot za shemo državne pomoči v skladu z Uredbo 702/2014/EU (stroški v zvezi s prenosom znanja in informiranjem, svetovanjem in stroški v okviru promocijskih dejavnosti) pod pogojem, da se ne nanašajo na primarno kmetijsko proizvodnjo.

**Stopnja intenzivnosti pomoči in financiranje**

Skupni znesek pomoči, dodeljen enotnemu podjetju, kot je opredeljeno v drugem odstavku   
2. člena Uredbe 1407/2013/EU, ne bo presegel 200.000,00 eurov v obdobju zadnjih treh proračunskih let, ne glede na obliko ali namen pomoči ter ne glede na to, ali se pomoč dodeli iz sredstev države, lokalnih skupnosti ali Unije.

**Združevanje pomoči:**

* pomoč de minimis se ne sme kumulirati z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali znesek pomoči;
* pomoč de minimis, dodeljena v skladu z Uredbo 1407/2013/EU, se lahko kumulira s pomočjo de minimis, dodeljeno v skladu z Uredbo Komisije (EU) št. 360/2012 z dne 25. aprila 2012 o uporabi členov 107 in 108 Pogodbe o delovanju Evropske unije pri pomoči de minimis za podjetja, ki opravljajo storitve splošnega gospodarskega pomena (UL L št. 114 z dne 26. 4. 2012, str. 8), zadnjič spremenjeno z Uredbo Komisije (EU) 2020/1474 z dne 13. oktobra 2020 o spremembi Uredbe (EU) št. 360/2012 glede podaljšanja njenega obdobja uporabe in časovno omejenega odstopanja za podjetja v težavah, da bi se upošteval učinek pandemije COVID-19 (UL L št. 337 z dne   
  14. 10. 2020, str. 1), (v nadaljnjem besedilu: Uredba 360/2012/EU) do zgornje meje, določene v Uredbi 360/2012/EU;
* pomoč de minimis, dodeljena v skladu z Uredbo 1407/2013/EU se lahko kumulira s pomočjo de minimis, dodeljeno v skladu z drugimi uredbami de minimis do ustrezne zgornje meje (200.000 oz. 100.000 eurov).

**Preglednost in poročanje**

PMSNS bo od prejemnika pomoči pred dodelitvijo sredstev pridobila pisno izjavo o:

* vseh drugih pomočeh de minimis, ki jih je enotno podjetje prejelo na podlagi Uredbe 1407/2013/EU ali drugih uredb de minimis v predhodnih dveh in v tekočem proračunskem letu,
* drugih že prejetih (ali zaprošenih) pomočeh za iste upravičene stroške.

PMSNS zagotovi, da z dodeljenim zneskom pomoči de minimis, ne bo presežena zgornja meja de minimis pomoči ter intenzivnosti pomoči po drugih predpisih.

PMSNS bo pisno obvestil prejemnika:

* da mu je pomoč dodeljena po pravilu »de minimis v skladu z Uredbo 1407/2013/EU,
* o znesku de minimis pomoči.

**Hramba dokumentacije**

PMSNS hrani evidence o individualni pomoči de minimis še najmanj 10 let od datuma dodelitve pomoči.«.

II

Poglavje 4 se spremeni tako, da se glasi:

»**4 Finančni okvir**

4.1 Sredstva za izvedbo ukrepov št. 1, 2 in 3 iz tega programa so zagotovljena na posebni proračunski postavki MGRT PP 160045 – Razvoj območij narodnih skupnosti. Razpoložljiva proračunska sredstva za posamezno proračunsko leto znašajo 700.000,00 eura.

Vrednost ukrepov št. 1, 2 in 3 iz programa za obdobje od 2021 do 2024 tako znaša   
2.800.000 eurov.

4.2 Sredstva za izvedbo ukrepa št. 4 s podukrepoma 4.1 in 4.2 iz tega programa so zagotovljena na posebni proračunski postavki MKGP PP 211016 - Podpora narodnim skupnostim in sicer za leto 2022 (2,5 mio eurov), za leto 2023 (3,0 mio eurov) in za leto 2024 (2,5 mio eurov).

Načrtovana proračunska sredstva za izplačila v letih 2022, 2023 in 2024 skupaj znašajo 8,0 mio eurov. MKGP bo prevzelo obveznosti v skladu z zakonodajo in vsakokratnim veljavnim proračunom. V primeru, da sredstva v vsakokratnem državnem proračunu ne bodo razpoložljiva, mora biti predložena sprememba programa in sklenjen aneks k tripartitni pogodbi. Celotna vrednost 4. ukrepa iz tega programa za obdobje med leti 2021 do 2024 tako znaša 8.000.000 eurov.

Preglednica 6: Finančni načrt programa v obdobju 2021–2024 (v eurih)

|  |  |  |  |  |  |
| --- | --- | --- | --- | --- | --- |
| Finančni načrt Programa v obdobju 2021-2024 (v eurih) | | | | | |
| Ukrepi Programa | 2021 | 2022 | 2023 | 2024 | SKUPAJ VREDNOST PO POSAMEZNIH UKREPIH/  PODUKREPIH |
| Ukrep 1 | 300.000 | 300.000 | 300.000 | 300.000 | 1.200.000 |
| Ukrep 2 | 180.000 | 180.000 | 180.000 | 180.000 | 720.000 |
| Ukrep 3 | 220.000 | 220.000 | 220.000 | 220.000 | 880.000 |
| Ukrep 4 – podukrep 4.1. | - | 2.180.000 | 2.600.000 | 1.920.000 | 6.700.000 |
| Ukrep 4 – podukrep 4.2. | - | 320.000 | 400.000 | 580.000 | 1.300.000 |
| SKUPNA VREDNOST UKREPOV PROGRAMA PO POSAMEZNEM PRORAČUNSKEM LETU | 700.000 | 3.200.000 | 3.700.000 | 3.200.000 |  |
| SKUPAJ VREDNOST PROGRAMA | **10.800.000** | | | |  |

«.